30/11/2010 | Administración LocalMunicipal
Sobrado
Aprobación P. E. O. N. R. de Casal de Arriba

O Pleno da Corporación en sesión celebrada o día 29 de setembro de 2010, acordou aprobar definitivamente o plan especial de ordenación do núcleo rural de Casal de Arriba para a revisión de aliñacións á rede viaria do núcleo, tramitado a instancia do concello e redactado polo Estudio Técnico Gallego, S. A. O acto de aprobación definitiva do citado plan especial de ordenación do núcleo rural foi comunicado á Consellería competente en materia de urbanismo e ordenación do territorio con data de 23 de novembro de 2010 en cumprimento do disposto polo artigo 92.3 da Lei 9/2002 de 30 de decembro de ordenación urbanística e protección do medio rural de Galicia. Contra este acordo poderá interpoñerse directamente recurso contencioso administrativo ante o Tribunal Superior de Xustiza de Galicia no prazo de 2 meses contados a partir do día seguinte ó da publicación deste anuncio. De acordo co sinalado no artigo 92.2 da LOUG, publícase o texto íntegro da normativa urbanística de aplicación. Sobrado, 24 de novembro de 2010 O Alcalde, Asdº.- Angela Soledad Hilario Antonio Rye Cazacu O Concello de Sobrado conta, a día de hoxe, para a súa ordenación urbanística, cun Plan Xeral de Ordenación Municipal (en adiante, PXOM), aprobado definitivamente o 8 de abril de 2009. A pesares da recente entrada en vigor do planeamento, plantéxase a necesidade da elaboración dun Plan Especial de Ordenación do núcleo rural de Casal de Arriba, localizado na parroquia de Grixalba, atendendo a unha motivación funcional, co obxectivo prioritario de actualizar a cartografía do planeamento en vigor, debido á existencia de erros cartográficos na representación e delimitación do citado núcleo rural. O vixente PXOM foi redactado, nos anos 2000 e 2001, tomando como base a cartografía máis actualizada dispoñible nese intre, concretamente, a información catastral, a escala 1/2000, e os planos cartográficos da Xunta de Galicia, a escala 1/5000. O feito de non poder elaborar nese momento unha nova base cartográfica, máis adecuada para a elaboración do planeamento municipal, a pesares do extremadamente coidado traballo de campo realizado polo equipo redactor, provocou a aparición de diversos erros repartidos polo concello, así como o seu arrastre en todo o proceso de aprobación do PXOM. Os erros carrexados das deficiencias na cartografía coa que se elaborou o PXOM, provocan que teñan que modificarse as aliñacións do núcleo de Casal de Arriba, localizado na parroquia de Grixalba, dado que existen varias construccións dentro da delimitación do núcleo tradicional, que non aparecen reflectidas na representación gráfica do PXOM. O alcance das alteracións resultantes neste núcleo fai necesaria a elaboración dun Plan Especial de Ordenación do devandito núcleo rural. De acordo co artigo 68 da LOUPMRG: “1. En desenvolvemento das previsións contidas nos plans xerais de ordenación municipal, poderán formularse e aprobarse plans especiais coa finalidade de protexer ámbitos singulares, levar a cabo operacións de reforma interior, coordinar a execución de dotacións urbanísticas, protexer, rehabilitar e mellorar o medio rural, ou outras finalidades que se determinen regulamentariamente.4. En ningún caso os plans especiais poderán substituír os plans xerais na súa función de instrumentos de ordenación integral do territorio, polo que non poderán modificar a clasificación do solo, sen prexuízo das limitacións de uso que poidan establecerse.” Ademais, segundo o artigo 72.2 da mesma lei: “tamén poderá redactarse un plan especial de mellora do núcleo rural coa exclusiva finalidade de completar o trazado da súa rede viaria e a sinalización de aliñacións e rasantes ou para asegurar a existencia de redes de dotación de servizos suficientes”. Como xa se indicou, a finalidade do presente proxecto é a de emendar erros existentes na actual cartografía actualizar as edificacións existentes e, en consecuencia, revisar as respectivas aliñacións á rede viaria do núcleo de Casal de Arriba, dando cumprimento ó artigo 72.2, transcrito no parágrafo anterior. O presente Plan Especial de Ordenación do núcleo rural de Casal de Arriba formúlase e redáctase de acordo cos criterios establecidos nos artigos que sexan de aplicación da Lei 9/2002, do 30 de decembro, de Ordenación Urbanística e Protección do Medio Rural de Galicia (en adiante, LOUPMRG), modificada pola Lei 15/2004 e posteriores; e do vixente PXOM. A figura do Plan Especial de Ordenación de núcleo rural ven regulado e definido no artigo 72 da LOUPMRG, concretamente, para o caso do presente proxecto, no seu punto 2. Tendo en conta o alcance e o contido da actuación que se plantexa, que se delimita nos apartados desta memoria, estímase que debe ser considerada como un Plan Especial de Ordenación de núcleo rural, en desenvolvemento do PXOM de Sobrado, xa que non se modifican criterios respecto á ordenación ou cualificación das parcelas, nin se alteran as determinacións das mesmas, supostos nos que habería que plantexar unha revisión. Por outra banda, as condicións da súa formulación, tramitación e aprobación están contidas nos artigos 86 e 87. Segundo o artigo 87 da LOUPMRG: “1. A tramitación dos plans especiais de ordenación do núcleo rural correspóndelle ó órgano municipal competente.2. A aprobación inicial adoptaraa o órgano que o formulase, someténdoo a información pública polo prazo dun mes, mediante anuncio que será publicado no Diario Oficial de Galicia, e en dous dos xornais de maior difusión na provincia.3. Simultaneamente, notificaráselles individualmente a tódalas persoas propietarias dos terreos afectados que figuren como titulares no catastro, debendo figurar a relación na documentación do plan especial. Durante o mesmo tempo no que se realiza o trámite de información pública, a administración municipal deberá solicitar das administracións públicas competentes os informes sectoriais que resulten preceptivos, que deberán ser emitidos no prazo máximo dun mes, agás que a lexislación sectorial sinale outro prazo.4. Cumpridos os trámites precedentes, o concello procederá á súa aprobación definitiva.5. Nos supostos dos plans especiais ós que se refire o artigo 72.2 desta lei, a súa tramitación axustarase ó previsto no seu artigo 86.2”. Para a tramitación do presente documento será de aplicación o punto 5 do citado artigo 87. No anexo I do presente documento axúntase a relación das persoas propietarias dos terreos afectados polo Plan Especial de Ordenación. No momento no que se redacta o presente Plan Especial de Ordenación, o ámbito que é obxecto de actualización atópase clasificado como Solo de núcleo rural, grao 1 (núcleo rural tradicional), e grao 2 (área de expansión), sendo o réxime urbanístico de aplicación as ordenanzas correspondentes do PXOM para este tipo de solo, así como os artigos referentes a solo de núcleo rural da LOUPMRG. O vixente PXOM contempla a redacción de plans especiais de ordenación de núcleo rural nos artigos 1.2.1 e seguintes, correspondentes ó capítulo 2, sobre instrumentos de ordenación, sen que existan incompatibilidades entre a ordenación proposta polo presente proxecto e as devanditas ordenanzas de aplicación, que se atopan nos artigos 9.1.1. e seguintes, correspondentes ó título IX, e que rexe e regula a ordenación do ámbito obxecto de actuación no presente Plan Especial de Ordenación. En cumprimento das determinacións da LOUPMRG, este proxecto de Plan Especial de Ordenación do núcleo rural de Casal de Arriba está integrado polos seguintes documentos: - Memoria - Normativa - Anexo - Planos Constitúen o ámbito de aplicación do presente Plan Especial de Ordenación os terreos situados dentro da delimitación realizada no PXOM do núcleo rural de Casal de Arriba, localizado na parroquia de Grixalba (S. Xiao). En todos aqueles conceptos e determinacións non recollidos no Plan Especial de Ordenación serán de aplicación as disposicións xerais do Plan Xeral de Ordenación Municipal de Sobrado, e as disposicións de carácter vinculante da Lei 9/2002 de Ordenación Urbanística e Protección do Medio Rural de Galicia, modificada pola Lei 15/2004 e posteriores. O presente Plan Especial de Ordenación non modifica as ordenanzas de aplicación no ámbito, o seu obxectivo é a actualización da cartografía do núcleo, de xeito que se reflicta a existencia de varias construcións que non aparecen, a día de hoxe, na súa delimitación, e a consecuente adaptación das aliñacións á realidade física de Casal de Arriba, dando cumprimento ó artigo 72.2, transcrito anteriormente. Non se realiza modificación na delimitación do núcleo de Casal de Arriba, polo tanto, non se altera a clasificación do PXOM vixente. Por outra banda, prodúcese unha diminución da superficie edificable con respecto ó devandito PXOM, froito da adaptación das aliñacións, motivo polo cal tampouco se ven alterados os parámetros de capacidade edificable, e os estándares asociados, previstos no PXOM. O proceso de determinación da nova aliñación aparece detallado na documentación gráfica que se inclúe neste documento. O presente Plan Especial de Ordenación contén tódalas precisións necesarias, tendo en conta o obxecto das mesmas, establecidas na vixente lexislación do solo. RELACIÓN DE PROPIETARIOS AFECTADOS POLO PLAN ESPECIAL DE ORDENACIÓN DO NÚCLEO RURAL DE CASAL DE ARRIBA (GRIXALBA) 1 ESTADO ACTUAL DAS ALIÑACIÓNS 2 ALIÑACIÓNS MODIFICADAS